Občianske združenie Aliancia za čistú hru – Clarify víta všetky rozumné a právne čisté návrhy na reguláciu hazardných hier, ale súčasne sa dištancuje od fanatických a politicky populistických návrhov, s ktorými v poslednom čase prichádzajú rôzni aktivisti, iniciatívy a komunálni politici, naposledy mestská časť Bratislavy – Staré Mesto. Tá prostredníctvom návrhu Všeobecného záväzného nariadenia neprimeraným a diskriminačným spôsobom chce obmedzovať čas prevádzky herní, pričom podobné obmedzenie by sa netýkalo napríklad kasín. Podľa zástupcu riaditeľa Aliancie za čistú hru – Clarify Tomáša Szmrecsányiho sa ich občianske združenie nestotožňuje ani s návrhmi, ktorých cieľom je úplný zákaz hazardu, lebo by vyhnali hráčov na štátom nekontrolovaný internet. "Nemôžeme akceptovať prístup čo oko nevidí – to srdce nebolí, ani prvky ekonomickej diskriminácie", vysvetľuje.
Aliancia je presvedčená, že najlepšia je zlatá stredná cesta, ktorá vedie k racionálnej a adresnej regulácii hazardných hier s maximálnou ochranou hráčov. "Aby sme sa vyhli extrémnym návrhom, ponúkame politikom i aktivistom skúsenosti, poradenstvo a spoluprácu," dodáva Tomáš Szmrecsányi. Je presvedčený, že odborné návrhy občianskeho združenia Clarify zabezpečia nielen spravodlivú reguláciu hazardu, kontrolu štátu vo všetkých sférach hazardu, zachovanie príjmov pre rozpočet štátu aj obcí, ale aj zamedzenie prístupu maloletých a patologicky závislých hráčov k hazardným hrám. "Všetko ostatné, vrátane plošných zákazov je medveďou službou a populizmom, od ktorého sa aliancia dištancuje."
(foto T. Szmrecsányi)